คปภ.เตือนเวนคืนกรมธรรม์ไม่คุ้ม
คปภ.เตือนลูกค้าที่ขอเวนคืนกรมธรรม์เก่าเพื่อซื้อฉบับใหม่ ต้องจ่ายเบี้ยแพงขึ้น แถมเสียโอกาส
18 ส.ค. 2554

คปภ.เตือนลูกค้าที่ขอเวนคืนกรมธรรม์เก่าเพื่อซื้อฉบับใหม่ ต้องจ่ายเบี้ยแพงขึ้น แถมเสียโอกาส
นางจันทรา บูรณฤกษ์ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า อยากเตือนให้ผู้เอาประกันภัยหรือลูกค้าพิจารณาให้รอบคอบก่อนจะขอเวนคืนกรมธรรม์ประกันภัยฉบับเดิมเพื่อไปซื้อกรมธรรม์ประกันภัยฉบับใหม่ เนื่องจากจำนวนเงินที่ได้รับคืนจากการเวนคืนกรมธรรม์นั้น จะเป็นจำนวนเงินที่น้อยกว่าเบี้ยประกันภัยที่ได้จ่ายไปแล้วก่อนหน้านี้ โดยเฉพาะในปีแรกๆ ของการทำประกันชีวิต
นอกจากนี้ การซื้อกรมธรรม์ประกันภัยฉบับใหม่จะทำให้ผู้เอาประกันภัยต้องจ่ายค่าเบี้ยประกันภัยสูงขึ้นตามอายุที่มากขึ้น และผู้เอาประกันภัยยังเสียโอกาสในการได้รับความคุ้มครอง รวมทั้งสิทธิต่างๆ ตามกรมธรรม์ประกันภัยฉบับเดิมอย่างต่อเนื่องด้วย
สำหรับการทำสัญญาประกันชีวิตฉบับใหม่ ผู้เอาประกันภัยยังมีหน้าที่ต้องเปิดเผยและแจ้งข้อความจริงต่อบริษัทประกันภัยรายใหม่ โดยบริษัทอาจใช้สิทธิโต้แย้งหรือคัดค้านความไม่สมบูรณ์ของสัญญาประกันภัยได้ ภายในระยะเวลาที่กำหนดไว้ในกรมธรรม์ประกันชีวิตฉบับใหม่ ในกรณีสัญญาเพิ่มเติมประกันสุขภาพฉบับใหม่มีเงื่อนไขเกี่ยวกับระยะเวลารอคอย และสภาพที่เป็นมาก่อนการเอาประกันภัยที่ต้องเริ่มนับใหม่
นางจันทรา กล่าวว่า หากผู้เอาประกันภัยพิจารณาแล้วเห็นว่าจะไม่เวนคืนกรมธรรม์ประกันภัยที่ได้เคยยื่นคำร้องไว้กับบริษัทประกันแล้ว ก็สามารถแจ้งยกเลิกการเวนคืนกรมธรรม์ประกันภัยดังกล่าวได้